
			Om forfatteren:

			Stian Hafstad (1985) kommer fra Førde i Sunnfjord. Han er utdannet i film og tv-produksjon ved Universitetet i Bergen, og har en MFA i filmregi fra Columbia University i New York. Til daglig jobber han i TV-bransjen som regissør og klipper, og han vant blant annet Gullruten for beste underholdningsklipp 2024.

			Minnetyven er hans første bok for barn.

		

	
		
			Om boken:

			

			Når tolvåringen Mio finner et mystisk TV-spill blant tingene til den pleietrengende moren, får han livet snudd på hodet. Mamma var innviklet i noe farlig, og plutselig er Mio etterlyst internasjonalt. Han blir jaget av robotselskapet Animo, som har skumle planer for menneskeheten.

			For å redde verden, og finne ut hva som egentlig skjedde med mamma, må Mio slå seg sammen med den sagnomsuste forbryteren Snøreven, og utføre et brekk verden aldri har sett maken til – bryte seg inn i hodet til verdens rikeste mann og stjele et minne.

			Minnetyven er en fartsfylt sci-fi-thriller for barn, en spennende historie om familie, tilhørighet og sterke vennskapsbånd.

		

	
		
		

	
		
			Jukselapp

			Mio: Det er meg. Tolv år, ganske grei (tror jeg) og glad i gåter.

			Oliver: Bestekompisen min.

			Maria: Mamma. Hun ble skadet i en ulykke for et år siden og bor på pleiehjem.

			Jostein: Pappaen til Oliver. Vi bor sammen på en bondegård alle tre, siden mamma er syk.

			

			Animo: Verdens største robotprodusent.

			Maynard Eldridge: Verdens rikeste mann, og sjef for Animo.

			Snøreven: En livsfarlig krigsforbryter, ettersøkt over hele verden.

			Kitsune: En organisasjon ledet av Snøreven. Livsfarlige folk, tror jeg.

			Amigobot: Roboter bygget for å gjøre livet lettere for oss mennesker.

			Dødsdragon: En fellesbetegnelse for alle typer krigsroboter. Maskiner bygd for å drepe.

			Aiko: En blid jente fra Japan, som jobber med Snøreven.

			Kira: Søsteren til Aiko. Ikke blid i det hele tatt.

			

			CoCo: En omprogrammert dødsdragon som er personlig livvakt for Snøreven.

			Blåstrupe: Den mystiske skikkelsen som kontaktet meg gjennom spillet. Hvem er han egentlig?

		

	
		
			DEL 1: 

			SNØREVEN

		

	
		
			Jeg vil ikke drepe bestekompisen min. Det sier seg selv. Men nå er situasjonen helt ute av kontroll. Alarmen durer. Et intenst, rødt lys blinker over veggene i bankhvelvet. Hjertet mitt dunker helt opp i tinningen. 

			Tiden er nesten ute.

			

			Oliver ser forskrekket på meg. Han står ved glassmonteren midt i hvelvet. De svette krøllene henger ned over pannen. Blikket finner veien til plasmapistolen i hånden min, og han snubler bakover. Ansiktet lyser av panikk. Han hever armene og trygler meg om å ikke skyte, men jeg fester grepet rundt våpenet, selv om hendene skjelver.

			Det skjærer i hjertet å se ham slik. Så desperat. Redd.

			Jeg tenker på alt det fine vi har opplevd sammen, alle de gode minnene, og hvor mye han betyr for meg. Det gjør det nesten umulig å dra i avtrekkeren.

			Men jeg må.

			Verden står på spill.

			Så jeg ignorerer den ekle følelsen som kverner i magen, og retter pistolen mot min beste venn.

			To uker tidligere.

			Eller … 

			3 dager før galskapen 
starter og jeg havner 
i skikkelig, skikkelig 
trøbbel

			To uker tidligere. Eller … 3 dager før galskapen starter og jeg havner i skikkelig, skikkelig trøbbel

			Mamma pleide å si at når du tenker på noen, og de tenker på deg samtidig, så sender universet et tegn. Det kan være en fugl som synger, en regndråpe som treffer vinduet, eller at vinden rasler i trærne. Men når jeg jobber med tegningen til mamma, så skjer det ingenting. Ikke noe fuglekvitter. Ingen blader i vinden. 

			Kanskje hun ikke er våken ennå. 

			Jeg dytter føttene inntil varmeovnen og tegner videre. 

			Utenfor skinner morgenlyset over jordene. En kråke sitter på hodet til den gamle arbeidsroboten og galer. Det rustne robotkarosseriet er hvitt av frost. 

			Et kaldt gufs siver inn gjennom vinduet i gårdshuset. Jeg pakker dyna forsiktig rundt meg, prøver å ikke forstyrre katten til Oliver, som har krøllet seg sammen i fanget mitt.

			En nyhetssending durer på TV-en.

			En blond kvinne i 50-årene med brennende, grønne øyne stirrer på meg. Jakten fortsetter på krigsforbryteren Hannah Winther, også kjent som Snøreven. Den tidligere forskeren er ettersøkt for bombeangrepet mot robotprodusenten Animo, der åtte mennesker mistet livet. Angrepet er det siste i en lang rekke terroraksjoner iverksatt av Snøreven, inkludert masseskytingen i operaen i Stockholm i fjor.

			Jeg grøsser av synet. Hun er alltid på nyhetene. Hanna Winther. Snøreven som aldri blir fanget. Hun kontrollerer en hær av livsfarlige krigsroboter, såkalte dødsdragoner, programmert for å drepe. Det ekleste er hvor mye glede hun får av å skape lidelse. De sier hun torturerer ofrene sine med et ekkelt smil rundt munnen. 

			«Hva driver du med?»

			Jeg skvetter av stemmen. Det er Oliver. Han subber inn i stuen med dyna rundt skuldrene. Krøllene står til alle kanter, som piggene til et pinnsvin. Jeg smiler.

			Oliver er tolv år, akkurat som meg. Han er sterk, impulsiv og ganske livlig. Når han ikke er morgentrøtt, da. Da går hodet litt sakte. Vi utfyller hverandre bra, egentlig, for jeg er mer stille og sjenert, eller forfriskende introvert, som pappaen hans kaller det.

			Vi har vært bestekompiser hele livet. Og siden sommerferien har vi også bodd sammen. Da flyttet jeg nemlig inn på gården hos ham og pappaen hans, Jostein, som er en blid hobbybonde med verdens største snurrebart. Det er bare midlertidig, selvsagt. Så snart mamma blir frisk igjen, skal vi bo sammen i vårt eget hus.

			Han gjesper og plukker opp tegningen. 

			«Er det en rev?»

			«Favorittdyret til mamma. Jeg pleide å tegne til henne da jeg var liten, så jeg tenkte det kanskje kunne trigge noe om jeg gjorde det nå også.»

			«Men hvorfor er den grønn og rosa?»

			«Hun fikk alltid latterkrampe av de rare fargene.» Jeg nøler et øyeblikk. «Ikke si noe, gidder du?»

			«Om hva da?»

			«Ehm …» Jeg klør meg i nakken. «På skolen. Om at jeg tegner til mamma. Det er litt barnslig.»

			Oliver gløtter på meg fra under de store krøllene. 

			«Jeg skal tegne en rosa kalkun til pappa,» sier han og legger fra seg tegningen. «Så er vi to om det.»

			Takk.

			Han forsvinner ut på kjøkkenet. Men like etter kommer han stormende tilbake med en pakke i hånden. 

			«Mio! Se! Du har fått post.»

			«Hæ? Jeg?» spør jeg forskrekket.

			«Ja!»

			Jeg løfter katten bort i sofaen og griper pakken. Den brune pappkartongen er adressert til meg. Merkelig. Jeg får jo aldri post. Tror ingen vet at jeg bor her på gården engang.

			«Åpne, da!» Oliver tripper utålmodig med dyna over skuldrene.

			Jeg river opp esken og finner et slags håndholdt TV-spill. 

			«Et spill? Men … Hvem er det fra?» 

			Vi sjekker esken etter navnet på avsenderen, men det står ingenting. Det er ikke et brev eller noe på innsiden heller. Mystisk.

			«Kanskje du har en hemmelig beundrer?» sier Oliver.

			Jeg vender spillet mellom fingrene. Overflaten er glatt. Jeg trykker på en av knappene, og skjermen lyser opp.

			Oliver presser de iskalde føttene sine inn ved siden av mine. 

			«Få se!»

			«Ai! Kaldt!» roper jeg. Katten spretter opp fra sofaen og forsvinner inn på kjøkkenet. «Det er et slags TV-spill.»

			«La meg prøve!» Han griper etter spillet, men jeg vrir meg unna. 

			Teksten Mind Heist dukker opp på skjermen.

			«Hva betyr heist?» spør han.

			«Tyveri.»

			Jeg styrer en karakter som befinner seg i et hvitt rom. Foran ham står det et panel med tre ensfargede knapper. Blå, rød, og gul. En tekst dukker opp på skjermen.

			Rolig nå.

			Ødelegg ikke for deg selv.

			Du vet hvilken knapp det er.

			«Jeg tror du skal velge en farge!» Oliver trykker fingeren mot skjermen så hardt at den etterlater seg et avtrykk. «Prøv blå.»

			

			«Hvorfor det?» spør jeg.

			«Det er yndlingsfargen min.» 

			Han gjesper og forsvinner inn på kjøkkenet igjen. Oliver er impulsiv, men for å løse sånne oppgaver er det viktig at man tar seg tid. Svaret er der, man må bare være tålmodig. 

			«Vi skulle ikke kjørt pickupen til skolen?» roper han fra kjøkkenet. «Det er så kaldt å sykle!»

			«Får vi lov til det?» spør jeg.

			«Nei, men pappa merker ikke at den gamle kjerra er borte.»

			Jeg smiler. Oliver er full av sprø ideer, men de er ikke alltid like gjennomtenkte.

			«Kan du kjøre bil?» spør jeg.

			«Hvor vanskelig kan det være? Gir. Gass. Svinge.» Han lager billyder med munnen, og surrer gjennom døren med en bolle frokostblanding i hendene som et rallyratt. Melken skvulper på gulvet. «Oi, æsj! Fant du svaret?»

			«Ja,» sier jeg.

			Det var ikke så vanskelig. Kanskje det er fordi mamma elsket gåter, koder og hjernetrim, så vi brukte å teste hverandre for moro skyld, men løsningen er ganske åpenbar. 

			Se på den første bokstaven i hver setning. 

			Rolig nå. 

			Ødelegg ikke for deg selv. 

			Du vet hvilken knapp det er.

			R. Ø. D. 

			Jeg velger den røde knappen, og det plinger en fanfare. Level Complete. En portal åpner seg på andre siden av rommet, og jeg transporteres til neste nivå. 

			«Hva var det jeg sa!» mumler Oliver med munnen full av frokostblanding.

			«Sa ikke du blå?» svarer jeg. 

			Han slurper i seg melken. 

			«Ja, først, ja, men du kan ikke bare gå for det første og beste, Mio. Du må ha litt is i magen.»

			Jeg flirer, og begynner på det neste nivået av det mystiske spillet. Mind Heist. 

			Vis meg din hemmelighet.

			To dager før alt bare … 
JA ... KRISE

			To dager før alt bare … JA ... KRISE

			

			Vi sykler til skolen. Når dagen er over, tar vi turen innom pleie­hjemmet der mamma bor. Hun sitter i hagen, pakket inn i ulltepper, som et insekt i en kokong. Det flammende røde håret glinser i høstsola. Hun stirrer ut i lufta med blanke øyne. 

			Fortapt. 

			Det er litt over et år siden hun ble skadet. Før ulykken var mamma full av latter, glede og varme klemmer. Men plutselig en dag var det over. Hun reiste på en lærerkonferanse i Florø, men ble skadet i en ulykke på turen. Så nå sitter hun bare der i rullestolen. Livløs.

			Ulykken er et mysterium. 

			Ingen kan fortelle meg hva som skjedde, noe som er frustrerende, for noen må jo vite noe? Det må da ha vært vitner? Jeg har pratet med politiet, sykehuset, til og med ringt hotellet der lærerkonferansen fant sted. Men det er ingen ledetråder å finne.

			Det er som om ulykken aldri har skjedd.

			Oliver tror hun kan ha vært spion, og at hun ble forgiftet ute på oppdrag i forbindelse med Klimakrigen, eller slått i koma av en dødsdragon. Men hvordan finner man svaret på noe sånt? Man kan ikke akkurat ringe til statsministerens kontor og spørre om mamma var hemmelig agent.

			Det prøvde vi, nemlig.

			Fikk ikke svar.

			Det verste er at jeg ikke har noen annen familie heller. Jeg vet ikke hvem pappaen min er – eller om jeg har onkler, tanter, søsken eller stesøsken et sted der ute. 

			Det er bare meg og mamma.

			Og hun sier ingenting.

			Hver dag sitter hun her urørlig. Men jeg tror at et sted bak steinansiktet finnes fortsatt mammaen jeg er så glad i. Mammaen som hjalp meg med leksene, klemte meg og lyste opp av de fargerike tegningene mine.

			Jeg må finne ut hva som feiler henne og gjøre henne frisk igjen.

			«God morgen, Mio,» sier en vennlig stemme bak meg. 

			En oppskrapet pleierobot kommer gående gjennom hagen. Den lyserosa roboten har små luker i karosseriet, fullt av medisiner, bandasjer og annet medisinsk utstyr. Det er en av Animos såkalte amigobots, som er ulike robotmodeller designet for å gjøre livet lettere for oss mennesker. Heldigvis er amigobotene bygd for å se snille ut, i motsetning til de ekle dødsdragonene man ofte ser på nyhetene. Det føles trygt at en slik pleierobot passer på mamma. 

			«Marias tilstand er stabil. Temperatur 36,8 grader. Si ifra om dere trenger noe. OK, Mio?» 

			Jeg nikker. Det er litt fint at han kjenner meg igjen, selv om han bare er en robot. Jeg er her ganske ofte. En av de menneskelige pleierne ga meg til og med et gammelt nøkkelkort de ikke bruker, og en egen kode, 7–7–4–4, så jeg kan treffe mamma utenom besøkstiden.

			

			Jeg takker amigoboten, og den forsvinner inn døren til pleiehjemmet.

			«Se her.» Jeg setter meg på benken ved siden av rullestolen og viser mamma den fargerike revetegningen. 

			Ingen reaksjon. Hun bare stirrer blankt ut i lufta. Jeg vet ikke hvorfor jeg hadde håpet på noe annet.

			Oliver drar frem mobilen og viser mamma et bilde av en jente i parallellklassen han er forelsket i.

			«Pen, ikke sant?» sier han. «Hun er helt gal etter meg.»

			«Har dere noen gang pratet sammen?» spør jeg. 

			«Nei, men … Alt ligger i det dyriske blikket.» Han myser – et forsøk på noe forførende, men det ser mer ut som en forvirret hamster. 

			Jeg knekker sammen av latter. 

			«Whatever, Mio. Moren din skjønner greia. Ikke sant, Maria?» 

			Jeg smiler. Det er fint at han prater til mamma som om hun er frisk. 

			Jeg tar spillet opp fra sekken. Logoen dukker opp på skjermen.

			Mind Heist 

			«Se her,» sier jeg og retter spillet mot mamma. «Jeg fikk et spill i posten. Er det ikke kult?»

			Det irriterer meg at jeg ikke vet hvor spillet kommer fra. I lunsjen på skolen søkte vi opp Mind Heist på nettet uten å finne noe. Vi sjekket også om spillet har et produksjonsnummer, logo eller noe annet som kan identifisere avsenderen, men konsollen er helt blank.

			Jeg tar til på nivå 13, men stopper brått da jeg oppdager at mamma plutselig puster tungt. Hvesende, paniske pust, som får hårene til å reise seg i nakken. «Mamma?» 

			Fargen forsvinner fra ansiktet hennes. Hun prøver å si noe, men ordene kommer ikke ut. 

			Jeg slipper spillet, griper henne i skuldrene. 

			«MAMMA?»

			Oliver spretter opp. 

			«Hva skjer?» spør han urolig.

			«Jeg vet ikke – det er noe galt!»

			Oliver setter seg på huk ved siden av oss og holder de kalde hendene hennes.

			«Men …» sier han. «Hun ser jo helt vanlig ut? Akkurat som hun pleier.»

			Jeg rister på hodet. 

			Det er noe galt. Jeg vet det. 

			«Hun puster tyngre,» sier jeg og ser henne i øynene. «Bare ta det helt med ro, mamma. Jeg er her.»

			Heldigvis gir anfallet seg. Pusten blir roligere. Hjertet mitt hamrer i brystkassen. Hva var det som nettopp skjedde? Hun har aldri hatt slike anfall før.

			Det går opp for meg at hun stirrer på noe på bakken. Spillet ligger på det frosne gresset. Mind Heist. 

			

			Jeg gløtter tilbake på mamma. 

			En dyp frykt glimter i øynene hennes. 

